Den danske legetøjsgigant LEGO har takket nej til et tilbud om at blive en af sponsorerne bag Kevin Magnussen i danskerens kamp for at beholde sit sæde i Formel 1.

LEGO's topchef, Jørgen Vig Knudstorp, siger til DR Nyheder, at det er korrekt han og LEGO er blevet spurgt om de var interesserede i at kaste penge i McLaren, men at "de takkede nej fordi de ikke mente sponsoratet passer til LEGO-mærket og til virksomheden.

Nyheden om LEGO's afvisning kommer kun få dage efter, at den britiske Formel 1-ekspert Joe Saward i en blog skrev, at McLaren-teamets chef, Ron Dennis, blev set i Danmark i sidste uge.

Her skulle han have talt med flere store danske virksomheder om mulighederne for at sponsorere Kevin Magnussen, heriblandt altså LEGO.

Søger danske penge til Formel 1

Ron Dennis var efter afslutningen af årets Formel 1-sæson ude med en klar melding, om at han ønsker mere dansk sponsorstøtte til Kevin Magnussen:

Læs også : Magnussens McLaren-fremtid afgøres ikke på point

- Jeg har et stort ønske om, at Danmark vågner op og opdager, at man har en unik mulighed for at bakke op om nogen, der let kan blive en sportslegende for landet, lød det fra Ron Dennis.